Falck har en ambulance i Skagen 24 timer i døgnet. Ambulancen var blot optaget et andet sted, tirsdag den 5. april da en 39 årig skagbo fik akut hjerteproblemer, som han efterfølgende døde af. Regionsdirektør hos Falck, Diana Sørensen oplyser, at Falck har en ambulance i Skagen, men denne var på det pågældende tidspunkt sendt ud til en akutopgave i Aalbæk, hvorfor der blev rekvireret en anden ambulance længere væk fra. - Det tog 26 minutter før vi var der, siger Diana Sørensen, som er fuld af beundring over for den mand, der tirsdag den 5. april udførte førstehjælp med en hjertestarter. - Jeg har stor respekt for det, han gjorde. Det kræver mod, og det er flot, siger Diana Sørensen. Hun forstår godt, hvis skagboerne vil have yderligere beredskab, som f.eks. døgnbemandet akutbil, da det vil skabe yderligere tryghed i Skagen. - Vi har aftale med regionen om akutbilen fra 8 morgen til 19 aften, hvis regionen ønsker det udvidet, så gør vi det, men indtil videre er det altså den aftale, der er indgået, siger Diana Sørensen.
Det er ikke korrekt, hvis skagboerne tror, at de ikke har ambulanceberedskab døgnet rundt.